L'Arxiu Nacional de Catalunya junt amb el Consolat General del Japó a Barcelona, presenta en aquesta mostra bona part dels testimonis documentals que l'Arxiu Nacional conserva sobre les relacions teixides durant tot el segle XX entre Catalunya i el país del sol ixent.
Són relacions de tipus cultural, institucional i també comercials.
Relacions travades a poc a poc, que hem volgut titular amb les paraules "Candor i coratge" (extretes d'un vers manllevat al poeta Carles Riba) perquè, d'una banda s'han basat sempre en l'admiració mútua de les dues cultures; molt diferents, però sempre evocadores per a ambdós pobles.
De l'altra, per l'empenta i la iniciativa necessàries que calen per a mantenir contactes, relacions i intercanvis entres comunitats tan allunyades físicament.
L'exposició pretén ser un tast suggeridor d'aquest intens intercanvi cultural, institucional i econòmic que, des de l'època de les exposicions internacionals de Barcelona (1888 i 1929) i en el decurs del segle XX, han mantingut i intensificat tant Catalunya com el Japó.
L'exposició s'articula en tres àmbits: el primer, fa un repàs gairebé cronològic de les relacions i visites institucionals i de caire comercial japoneses a Catalunya o a l'inrevés.
Hi ha els testimonis de les visites oficials a Barcelona de delegacions nipones en ocasió de la Conferència Internacional de Comunicacions i Trànsit de l'any 1921; la visita dels vaixells escola japonesos els anys 1926 i 1934; o bé les visites dels prínceps Takamatsu l'any 1930 i les de l'emperador Akihito i de l'emperadriu Michiko els anys 1985 i 1994.
També mostra la presència destacada del Japó a les grans exposicions internacionals celebrades a Barcelona (1888 i 1929) i en diferents edicions de la Fira internacional de Mostres durant la segona meitat del segle XX.
La presència comercial catalana al Japó se centra en el paper desenvolupat a partir de l'any 1985 pel Centre d'Innovació i Desenvolupament Empresarial (CIDEM), o des de 1987 pel Consorci de Promoció Comercial de Catalunya (COPCA); organismes fusionats l'any 2008, en l'agència ACCIÓ, que actualment segueix operant a Tòquio a través de la seva oficina de promoció.
El segon àmbit de l'exposició presenta la fascinació que des de la dècada del 1870, tenen els barcelonins per la cultura nipona, tant pels espectacles com pels objectes artístics que hi arriben.
Molts artistes i burgesos de l'època es van convertir en bons col·leccionistes i aviat van aparèixer "museus privats" on es podien admirar valuoses peces d'art japonès.
Les noves influències artístiques del Japó van arribar de la mà de la ceràmica, la laca i, principalment, dels ukiyo-e (les xilografies) japoneses.
En aquest bloc expositiu hi podrem veure el pas per Barcelona del lluitador i teòric del jujutsu el japonès Sadakazu Uenishi "Rakú"; els equilibristes o "jongleurs japonesos" Mikasa-Chokichi; una lluita de Sumo o la presència a Barcelona de Yoshitarō Tae, el pescador de perles japonès que va introduir la pesca submarina a Catalunya.
Pel que fa a la presència cultural catalana al Japó podrem observar l'impacte i repercussió del viatge que el mestre Pau Casals hi va fer l'any 1961.
El tercer àmbit, recull la influència de la poesia japonesa en la catalana.
Posa en relleu una selecció de poemes tanka creats pel poeta, escriptor, filòleg i humanista Carles Riba.
Organitza: Arxiu Nacional de Catalunya i Consolat General del Japó a Barcelona.
En el marc del Pla Catalunya-Japó (2016-2019) del Govern de la Generalitat de Catalunya
Dates: 2 d'octubre 2019 - 15 de gener 2020.
Lloc: Arxiu Nacional de Catalunya.
El dia 2 d'octubre a les 18:00 està prevista una visita a l'exposició guiada pels comissaris.
Seguidament concert d' Avec Plaisir Duo amb un programa en el què es dóna especial importància a l'obra del mestre Pau Casals.
El concert inclourà també obres d'Enric Granados, a qui unia amb Casals una gran amistat, així com diverses peces de compositors japonesos.
L'exposició comptarà amb una programació d'activitats paral·leles, entre les quals destaca la conferència:
L'haiku i la tanka japonesa i la seva arribada a Catalunya a càrrec del professor de llengua i literatura japonesa, poeta i traductor de la Universitat Autònoma de Barcelona, el doctor Jordi Mas i López.
Aquesta conferència s'inscriu en la programació del Festival Nacional de Poesia 2019, de la Institució de les Lletres Catalanes.
Data: Dimecres, 6 de novembre de 2019, a les 18h a l'Arxiu Nacional de Catalunya - Activitat gratuïta
Exposició produïda conjuntament amb el Consolat General del Japó a Barcelona dins del marc del Pla Catalunya-Japó (2016-2019) del Govern de la Generalitat de Catalunya
Dimecres, 2 d'octubre a les 18 h
Facultat de Traducció i d'Interpretació de la UAB